[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 19.9.2007

COM(2007) 537 τελικό

EKΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ

σχετικά με τη συνέχεια που δόθηκε στις αποφάσεις απαλλαγής για το 2005on the follow (Σύνοψη) – Συστάσεις του Συμβουλίου {SEC(2007)1186}

ΠΙΝΑΚΑΣ ΠΕΡΙΕΧΟΜΕΝΩΝ

ΠΡΟΟΙΜΙΟ 3

I. Σύσταση του Συμβουλίου σχετικα με τον γενικό προϋπολογισμό 4

Α) Εισαγωγή (έγγραφο εργασίας της Επιτροπής, σημεία 1-4) 4

Β) Η δήλωση αξιοπιστίας (DAS) και πληροφοριακά στοιχεία προς υποστήριξή της(έγγραφο εργασίας της Επιτροπής, σημεία 5-6) 4

Γ) Εσωτερικός έλεγχος της Επιτροπής (έγγραφο εργασίας της Επιτροπής, σημεία 7-9) 5

Δ) Δημοσιονομική διαχείριση (έγγραφο εργασίας της Επιτροπής, σημεία 10-12) 5

Ε) Έσοδα (έγγραφο εργασίας της Επιτροπής, σημεία 13-21) 6

ΣΤ) Κοινή γεωργική πολιτική (έγγραφο εργασίας της Επιτροπής, σημεία 22-26) 6

Ζ) Διαρθρωτικά μέτρα (έγγραφο εργασίας της Επιτροπής, σημεία 27-31) 7

Η) Εσωτερικές πολιτικές, συμπεριλαμβανομένης της έρευνας(έγγραφο εργασίας της Επιτροπής, σημεία 32-38) 7

Θ) Εξωτερικές ενέργειες (έγγραφο εργασίας της Επιτροπής, σημεία 39-46) 8

Ι) Προενταξιακή στρατηγική (έγγραφο εργασίας της Επιτροπής, σημεία 47-52) 8

Κ) Διοικητικές δαπάνες (έγγραφο εργασίας της Επιτροπής, σημεία 53-62) 9

ΚΑ) Χρηματοδοτικά μέσα και τραπεζικές δραστηριότητες(έγγραφο εργασίας της Επιτροπής, σημεία 63-65) 9

II. Ειδικές εκθέσεις του Ελεγκτικού Συνεδρίου(έγγραφο εργασίας της Επιτροπής, σημεία 66-84) 10

III. Ευρωπαϊκά Ταμεία Ανάπτυξης(έγγραφο εργασίας της Επιτροπής, σημεία 85-87) 10

ΠΡΟΟΙΜΙΟ

Σύμφωνα με το άρθρο 276 της συνθήκης ΕΚ και το άρθρο 180β της συνθήκης Ευρατόμ, "η Επιτροπή καταβάλλει κάθε δυνατή προσπάθεια, ώστε να λαμβάνονται υπόψη οι παρατηρήσεις που συνοδεύουν τις αποφάσεις απαλλαγής και οι λοιπές παρατηρήσεις του Ευρωπαϊκού Κοινοβουλίου σχετικά με την εκτέλεση των δαπανών, καθώς και τα σχόλια που συνοδεύουν τις συστάσεις απαλλαγής που διατυπώνει το Συμβούλιο. Μετά από αίτηση του Ευρωπαϊκού Κοινοβουλίου ή του Συμβουλίου, η Επιτροπή υποβάλλει έκθεση για τα μέτρα που έχουν ληφθεί με βάση αυτές τις παρατηρήσεις και σχόλια, και ιδίως σχετικά με τις κατευθυντήριες γραμμές που έχουν δοθεί στις υπηρεσίες που είναι επιφορτισμένες με την εκτέλεση του προϋπολογισμού. Οι εκθέσεις αυτές διαβιβάζονται επίσης στο Ελεγκτικό Συνέδριο»[1].

Η Επιτροπή κατήρτισε, επομένως, εκθέσεις σχετικά με τη συνέχεια που δόθηκε για τις συστάσεις που διατύπωσε το Συμβούλιο στις 27 Φεβρουαρίου 2007 και τα ψηφίσματα που εξέδωσε το Ευρωπαϊκό Κοινοβούλιο στις 24 Απριλίου 2007. Η παρούσα έκθεση σχετικά με τη συνέχεια που δόθηκε αφορά τις συστάσεις που διατύπωσε το Συμβούλιο σχετικά με τις απαλλαγές για το 2005. Μια χωριστή έκθεση σχετικά με τη συνέχεια που δόθηκε στις αποφάσεις απαλλαγής αφορά τις συστάσεις που διατύπωσε το Κοινοβούλιο σχετικά με τις απαλλαγές που χορηγήθηκαν για το οικονομικό έτος 2005[2].

Οι συνοπτικές ως άνω εκθέσεις, που δημοσιεύονται σε όλες τις επίσημες γλώσσες της ΕΕ, συμπληρώνονται από έγγραφα εργασίας της Επιτροπής στα οποία αναφέρονται λεπτομερώς οι απαντήσεις σε κάθε συγκεκριμένη σύσταση τόσο του Συμβουλίου όσο και του Κοινοβουλίου. Στις απαντήσεις αναφέρονται τα μέτρα που προτίθεται να λάβει ή έχει ήδη λάβει η Επιτροπή, καθώς και οι συστάσεις στις οποίες η Επιτροπή δεν πρόκειται ή δεν είναι σε θέση να δώσει συνέχεια. Λόγω μεταφραστικών περιορισμών, τα λεπτομερή έγγραφα εργασίας δημοσιεύονται στα αγγλικά, γαλλικά και γερμανικά. Κάθε κεφάλαιο των συνοπτικών εκθέσεων περιλαμβάνει αντίστοιχες παραπομπές στους οικείους αριθμούς των συστάσεων που αναφέρονται στα έγγραφα εργασίας.

Στο πλαίσιο της απαλλαγής για το 2005, η Επιτροπή καταμέτρησε συνολικά 87 συστάσεις του Συμβουλίου προς την Επιτροπή. Η Επιτροπή θεωρεί ότι έχουν ήδη ληφθεί τα απαιτούμενα μέτρα για 32 συστάσεις. Για άλλες 54 συστάσεις, δέχεται να λάβει τα μέτρα που συνιστά το Συμβούλιο. Τελικά, η Επιτροπή δεν μπορεί να δεχθεί μια σύσταση και επομένως δεν θα λάβει τα αιτούμενα μέτρα[3].

I. Σύσταση του Συμβουλίου σχετικα με τον γενικό προϋπολογισμό

Α) Εισαγωγή (έγγραφο εργασίας της Επιτροπής, σημεία 1-4)

Η Επιτροπή συμφωνεί πλήρως με την άποψη του Συμβουλίου ότι είναι σημαντικό να βελτιωθεί ακόμη περισσότερο η δημοσιονομική διαχείριση και να εξασφαλιστεί η καλή λειτουργία και η αποτελεσματικότητα των ελέγχων. Τον Ιούλιο 2007, υπέβαλε έναν ενδιάμεσο πίνακα επιδόσεων για την εφαρμογή του σχεδίου δράσης για ένα ολοκληρωμένο πλαίσιο εσωτερικού ελέγχου και στις αρχές του 2008 θα υποβάλει τελική έκθεση σχετικά με την εφαρμογή του σχεδίου δράσης. Η τελική έκθεση θα εξετάσει πρώτα τον αντίκτυπο των διαφόρων μέτρων όσον αφορά την αξιοπιστία και θα συνάγει συμπεράσματα για τη μελλοντική εδραίωση του ολοκληρωμένου πλαισίου εσωτερικού ελέγχου.

Με βάση την κεκτημένη εμπειρία, βελτιώθηκαν πολλά μέτρα στο πλαίσιο του σχεδίου δράσης για ένα ολοκληρωμένο πλαίσιο εσωτερικού ελέγχου, τα οποία θα δώσουν νέα ώθηση στην ενίσχυση της αξιοπιστίας. Τα μέτρα αυτά είναι εστιασμένα στην άμεση κεντρική διαχείριση και περιλαμβάνουν λεπτομερή εξέταση της ισορροπίας κόστους-οφέλους-κινδύνων στο πλαίσιο των ελέγχων. Μέχρι το τέλος του 2007, θα έχουν τεθεί οι βάσεις που θα δώσουν τη δυνατότητα στο ολοκληρωμένο πλαίσιο εσωτερικού ελέγχου να έχει τον προβλεπόμενο αντίκτυπο στην αξιοπιστία.

Επίσης, η ετήσια συγκεφαλαιωτική έκθεση της Επιτροπής στον τομέα της διαχείρισης επισημαίνει τις αδυναμίες στο πλαίσιο του σχεδιασμού και της λειτουργίας των συστημάτων ελέγχου, προτείνει κατάλληλα διορθωτικά μέτρα και εκθέτει τα αποτελέσματα της εφαρμογής τους. Η συγκεφαλαιωτική έκθεση 2006 έδωσε νέα ώθηση στην ανάπτυξη δεικτών σχετικά με τη νομιμότητα και την κανονικότητα των πράξεων για τη στήριξη της αξιοπιστίας που διατυπώνεται στις ετήσιες εκθέσεις δραστηριότητας. Οι δείκτες αυτοί θα καταστούν υποχρεωτικοί στο πλαίσιο των ετήσιων εκθέσεων δραστηριότητας για το 2007.

Β) Η δήλωση αξιοπιστίας (DAS) και πληροφοριακά στοιχεία προς υποστήριξή της (έγγραφο εργασίας της Επιτροπής, σημεία 5-6)

Όσον αφορά τους λογαριασμούς, η Επιτροπή διόρθωσε, στο μέτρο του δυνατού, τα σφάλματα που επισήμανε το Συνέδριο κατά τον έλεγχο που διενήργησε το 2005. Επίσης, έλαβε υπόψη τα σφάλματα αυτά καθώς και τα αίτιά τους κατά τον προγραμματισμό και τη διαδικασία κλεισίματος των λογαριασμών του 2006, έτσι ώστε να αποφευχθεί η επανεμφάνισή τους.

Η Επιτροπή θα παρέχει πληροφορίες στο Συμβούλιο σχετικά με τις ανακτήσεις, συμπεριλαμβανομένων των ποσών που ανακτήθηκαν από τα κράτη μέλη στο πλαίσιο της επιμερισμένης διαχείρισης. Αυτό θα βασιστεί κυρίως σε αποσπάσματα της δημοσιονομικής έκθεσης του ΕΓΤΠΕ τμήματος Εγγυήσεων και της ετήσιας έκθεσης σχετικά με την εφαρμογή των διαρθρωτικών ταμείων καθώς και στις σημειώσεις των τελικών λογαριασμών 2006.

Για περισσότερες πληροφορίες σχετικά με τα μέτρα που λήφθηκαν σε διάφορους τομείς δαπανών, σας παραπέμπουμε στα διάφορα σημεία παρακάτω.

Γ) Εσωτερικός έλεγχος της Επιτροπής (έγγραφο εργασίας της Επιτροπής, σημεία 7-9)

Σύμφωνα με τη σύσταση του Συμβουλίου, η Επιτροπή συνεχίζει να καταβάλλει προσπάθειες για τη βελτίωση της δημοσιονομικής διαχείρισης. Στο σχέδιο δράσης της για ένα ολοκληρωμένο πλαίσιο εσωτερικού ελέγχου και στα σχέδια δράσης που περιλαμβάνονται στις ετήσιες εκθέσεις δραστηριότητας των Γενικών Διευθύνσεων για το 2006 για την αντιμετώπιση των αδυναμιών που διαπιστώθηκαν, η Επιτροπή παρουσίασε μια σειρά μέτρων που λαμβάνονται για τη βελτίωση του ελέγχου και της αξιοπιστίας.

Η Επιτροπή εφαρμόζει σταδιακά μια πιο δομημένη και ομοιογενή παρουσίαση των συστημάτων εσωτερικού ελέγχου των Γενικών Διευθύνσεων. Για τις ετήσιες εκθέσεις δραστηριότητας του 2006 σχεδιάστηκε ένα περιεκτικό πρότυπο που καθιστά δυνατή τη συνεκτική παρουσίαση των δομών ελέγχου και των πηγών αξιοπιστίας. Με την πάροδο του χρόνου, αναμένεται ότι το πρότυπο αυτό θα βελτιώσει την ενημέρωση σχετικά με τις δομές ελέγχου και τις πηγές αξιοπιστίας και ότι θα συμβάλει στην επισήμανση των αδυναμιών και στον προσδιορισμό των βελτιώσεων που πρέπει να γίνουν.

Οι δομές που δημιουργήθηκαν μετά τη δημοσιονομική μεταρρύθμιση του 2000 έχουν ως επί το πλείστον εφαρμοστεί και ο υψηλός βαθμός συμμόρφωσης προς τις βασικές απαιτήσεις των προτύπων εσωτερικού ελέγχου που σημειώθηκε στο συνολικό πλαίσιο της Επιτροπής σηματοδότησε την αρχή ενός νέου σταδίου, το οποίο αποσκοπεί στη βελτίωση της αποτελεσματικότητας των συστημάτων εσωτερικού ελέγχου της Επιτροπής. Το 2006 άρχισαν εργασίες για την αναθεώρηση των προτύπων εσωτερικού ελέγχου, ώστε να δοθεί μεγαλύτερη έμφαση στη μέτρηση της αποτελεσματικότητας του εσωτερικού ελέγχου.

Δ) Δημοσιονομική διαχείριση (έγγραφο εργασίας της Επιτροπής, σημεία 10-12)

Η Επιτροπή επισημαίνει ότι το Συμβούλιο εξέφρασε την ικανοποίησή του για τις βελτιώσεις όσον αφορά τη διαχείριση του προϋπολογισμού το 2005. Θεωρεί ότι η αύξηση των υπολοίπων προς πληρωμή το 2005, ιδιαίτερα όσον αφορά τα διαρθρωτικά ταμεία, ήταν κάτι το αναμενόμενο. Το φαινόμενο αυτό οφείλεται κυρίως στη μεγάλη αύξηση των αναλήψεων υποχρεώσεων υπέρ των χωρών ΕΕ-10 (σύμφωνα με το προφίλ της Κοπεγχάγης), ενώ οι πληρωμές για τα εν λόγω προγράμματα και έργα έγιναν με σχετικά αργό ρυθμό κατά το στάδιο της έναρξής τους. Οι πληρωμές για τα προγράμματα της ΕΕ-15 αυξήθηκαν εκ νέου το 2005. Το γεγονός ότι το επίπεδο των αποδεσμεύσεων εξακολουθεί να είναι περιορισμένο δείχνει επίσης ότι ο κανόνας ν+2 παρέχει ισχυρό κίνητρο στα κράτη μέλη, ώστε να εξασφαλίσουν επαρκώς υψηλό επίπεδο όσον αφορά το ποσοστό εκτέλεσης.

Όπως και το Συμβούλιο, η Επιτροπή αποδίδει μεγάλη σημασία στην ταχεία έγκριση των προγραμμάτων της περιόδου 2007-13 και υποβάλλει τακτικά εκθέσεις στο Συμβούλιο σχετικά με το θέμα αυτό. Οι προβλέψεις και οι εγγραφές στον προϋπολογισμό παρακολουθούνται τακτικά κατά τη διάρκεια του έτους. Το σύστημα προειδοποίησης για τις δημοσιονομικές προβλέψεις που δημιουργήθηκε το 2006 συμβάλλει στην καλή διαχείριση του προϋπολογισμού.

Ε) Έσοδα (έγγραφο εργασίας της Επιτροπής, σημεία 13-21)

Όπως και το Συμβούλιο, η Επιτροπή εκφράζει την ικανοποίησή της για το γεγονός ότι το Ελεγκτικό Συνέδριο έκρινε εκ νέου ικανοποιητικά το 2005 τα συνολικά αποτελέσματα ως προς την αξιοπιστία των λογαριασμών, καθώς και τη νομιμότητα και κανονικότητα των υποκείμενων πράξεων όσον αφορά τα έσοδα.

Η Επιτροπή, με βάση το αίτημα του Συμβουλίου να προβεί σε γενική ανάλυση των συνολικών δαπανών διοίκησης, διαχείρισης και ελέγχου για την Κοινότητα και για τα κράτη μέλη τόσο του συστήματος των παραδοσιακών ιδίων πόρων όσο και του συστήματος των ίδιων πόρων ΦΠΑ, εξετάζει, επί του παρόντος, κυρίως την προσέγγιση που προσφέρει με τον πλέον αποτελεσματικό από οικονομική σκοπιά τρόπο τα αξιόπιστα και συγκρίσιμα δεδομένα που απαιτούνται για την ορθή εκτίμηση της κατάστασης.

Όσον αφορά τους παραδοσιακούς ίδιους πόρους, η Επιτροπή εξετάζει τη σκοπιμότητα κατάρτισης συμπληρωματικών κατευθυντήριων γραμμών σχετικά με τις ισχύουσες διαδικασίες όσον αφορά τη χρησιμοποίηση της λογιστικής Β στα κράτη μέλη και τους θεμελιώδεις όρους που πρέπει να πληρούν τα κράτη μέλη κατά την εξισορρόπηση της προστασίας των κοινοτικών οικονομικών συμφερόντων και της διευκόλυνσης των συναλλαγών. Η Επιτροπή λαμβάνει επίσης τα απαιτούμενα μέτρα για τη βελτίωση των συστημάτων αντιμετώπισης των περιπτώσεων αμοιβαίας συνδρομής.

Η Επιτροπή συνεχίζει να εξετάζει, στο πλαίσιο της συμβουλευτικής επιτροπής ιδίων πόρων, τις επιφυλάξεις στον τομέα του ΦΠΑ και τον αντίκτυπό τους στα κράτη μέλη. Όσον αφορά τον πόρο ΑΕΕ, η Επιτροπή θα προβεί σε πιο άμεση εξακρίβωση των επιλεγμένων εθνικών συγκεντρωτικών στοιχείων κατά την έννοια που υποδεικνύει το Συνέδριο κατά τον κύκλο των αποστολών ελέγχου του ΑΕΕ της περιόδου 2007-2009 και θα συνεχίσει να ενθαρρύνει τις άριστες πρακτικές σε σχέση με την κατάρτιση των εθνικών λογαριασμών μέσω της επιτροπής ΑΕΕ. Η Επιτροπή θα υποβάλει πρόταση για να συμπεριληφθούν οι κατανεμημένες υπηρεσίες χρηματοπιστωτικής διαμεσολάβησης που μετρώνται έμμεσα (ΥΧΔΜΕ) στο ΑΕΕ για λόγους ιδίων πόρων, όταν κρίνει ότι όλα τα κράτη μέλη είναι σε θέση να εφαρμόζουν την προσαρμογή αυτή με ομοιόμορφο τρόπο. Αυτό προβλέπεται να γίνει το 2008.

ΣΤ) Κ οινή γεωργική πολιτική (έγγραφο εργασίας της Επιτροπής, σημεία 22-26)

Η Επιτροπή συνεχίζει να καταβάλλει προσπάθειες για την παρακολούθηση της πλήρους και ορθής εφαρμογής του ολοκληρωμένου συστήματος διοικητικού ελέγχου (ΟΣΔΕ) σε όλα τα κράτη μέλη. Σε περίπτωση ανεπαρκειών, δεν θα διστάσει να επιβάλει δημοσιονομικές διορθώσεις.

Η Επιτροπή αντιμετώπισε τις ανεπάρκειες που διαπιστώθηκαν στον ελαιοκομικό τομέα και οι διαδικασίες εκκαθάρισης των λογαριασμών συνεχίζονται. Το μεγαλύτερο μέρος της παραγωγής ελαιολάδου εντάχθηκε στο καθεστώς ενιαίας ενίσχυσης. Οι ενισχύσεις δεν καταβάλλονται πλέον βάσει της παραγόμενης ποσότητας αλλά βάσει της έκτασης και ελέγχονται στο πλαίσιο του ΟΣΔΕ. Αυτό πρέπει να μειώσει αισθητά κάθε κίνδυνο σφάλματος.

Όσον αφορά την αγροτική ανάπτυξη, η Επιτροπή έλαβε επίσης τα συσταθέντα μέτρα για την αποκατάσταση των αδυναμιών που επισημάνθηκαν. Όσον αφορά το προσωρινό μέσο αγροτικής ανάπτυξης (ΠΜΑΑ) για ορισμένα νέα κράτη μέλη, οι υπηρεσίες της Επιτροπής θα υποβάλουν έγγραφο εργασίας στην επιτροπή των γεωργικών ταμείων και θα καλέσουν τα νέα κράτη μέλη να σταματήσουν την εκτέλεση των προγραμμάτων αυτών μέχρι τις 16 Οκτωβρίου 2007, με σκοπό να προβούν στο τελικό κλείσιμο των προγραμμάτων μετά την απόφαση εκκαθάρισης των λογαριασμών 2007 τον Μάιο 2008.

Ζ) Διαρθρωτικά μέτρα (έγγραφο εργασίας της Επιτροπής, σημεία 27-31)

Η Επιτροπή λαμβάνει τα μέτρα που συνιστά το Συμβούλιο. Όσον αφορά την περίοδο 2007-2013 του δημοσιονομικού πλαισίου, ορισμένες αλλαγές πρέπει να μειώσουν το διοικητικό κόστος που συνδέεται με τις διαρθρωτικές δαπάνες. Τα κράτη μέλη θα προσδιορίσουν κυρίως τους όρους επιλεξιμότητας και, για μικρότερα προγράμματα με μεγαλύτερο ποσοστό εθνικής χρηματοδότησης θα μπορούν, σε ορισμένες περιπτώσεις, να εφαρμόζουν τις εθνικές διατάξεις και διαδικασίες και αντί των κοινοτικών. Παράλληλα, το πλαίσιο ελέγχου και η ικανότητα εποπτείας της λειτουργίας του από την Επιτροπή θα ενισχυθούν με νέα στοιχεία, όπως η εκ των προτέρων αξιολόγηση συμμόρφωσης των εθνικών συστημάτων των κρατών μελών πριν από την έναρξη των ενδιάμεσων πληρωμών και η γνωμάτευση της αρμόδιας ελεγκτικής αρχής σχετικά με τον ετήσιο έλεγχο.

Η Επιτροπή υποστηρίζει την αρχή ότι οι έλεγχοι πρέπει να είναι ανάλογοι με τους κινδύνους και τις σχετικές δαπάνες. Κατά συνέπεια, στο πλαίσιο του σχεδίου δράσης για ένα ολοκληρωμένο πλαίσιο εσωτερικού ελέγχου [COM(2006)9 και COM(2007)86], εκτιμά το κόστος των ελέγχων των διαρθρωτικών ταμείων με τη βοήθεια έρευνας. Η Επιτροπή ζητεί επίσης από τα κράτη μέλη να υποβάλλουν τακτικές πληροφορίες σχετικά με τα ποσοστά σφάλματος που διαπιστώνουν στο πλαίσιο του ελεγκτικού τους έργου, τα οποία αποτελούν δείκτες κινδύνου. Τα δεδομένα που αποκομίστηκαν κατ'αυτόν τον τρόπο θα βοηθήσουν να προσδιοριστεί η σχέση κόστους-οφέλους των ελέγχων και να επιτευχθεί η δέουσα ισορροπία. Η συνεργασία μεταξύ της Επιτροπής και των κρατών μελών συνεχίζει να αναπτύσσεται στον τομέα της κατάρτισης εκθέσεων, της ανταλλαγής αποτελεσμάτων λογιστικού ελέγχου και της εναρμόνισης των προτύπων ελέγχου. Οι μακροχρόνιες αυτές εξελίξεις δέχθηκαν ιδιαίτερη ώθηση από το σχέδιο δράσης και από τη νομοθεσία για την περίοδο 2007-13.

Το 2006, η Επιτροπή εξέδωσε κατευθυντήριες γραμμές για το κλείσιμο των προγραμμάτων των διαρθρωτικών ταμείων της περιόδου 2000-06 (C(2006)3424) και σύντομα θα πράξει παρομοίως για το κλείσιμο των έργων του Ταμείου Συνοχής της ίδιας περιόδου. Επίσης, το 2006, εξέδωσε έγγραφα σχετικά με τις ορθές πρακτικές στον τομέα των διαχειριστικών ελέγχων και εξακριβώσεων που διενεργεί η αρχή πληρωμής πριν από την πιστοποίηση των δαπανών.

Το 2006, η Επιτροπή εξέδωσε κατευθυντήριες γραμμές σχετικά με τις πληροφορίες για τις ανακτήσεις και τις δημοσιονομικές διορθώσεις που πρέπει να υποβάλλουν τα κράτη μέλη και, στις αρχές του 2007, ζήτησε από όλα τα κράτη μέλη να υποβάλουν πλήρεις πληροφορίες σχετικά με τις ανακτήσεις, τις αναλήψεις και τις εκκρεμείς ανακτήσεις για το 2006 και, σωρευτικά για το σύνολο της περιόδου 2000-06. Η Επιτροπή δέχεται τις πληροφορίες αυτές και προτίθεται να τις συνοψίσει στην έκθεση που θα υποβάλει το φθινόπωρο 2007.

Η) Εσωτερικές πολιτικές, συμπεριλαμβανομένης της έρευνας (έγγραφο εργασίας της Επιτροπής, σημεία 32-38)

Η Επιτροπή συμμερίζεται πλήρως τις ανησυχίες που εξέφρασε το Συμβούλιο σχετικά με τις ανεπάρκειες που διαπίστωσε το Ελεγκτικό Συνέδριο. Η Επιτροπή συνεχίζει να βελτιώνει τα δικά της συστήματα ελέγχου στο πλαίσιο του σχεδίου δράσης για ένα ολοκληρωμένο πλαίσιο ελέγχου. Στον τομέα της έρευνας, καθιερώθηκε πολυετής προσέγγιση για την άμβλυνση του εγγενούς κινδύνου επιστροφής υπερβολικών δαπανών, καθώς και ουσιαστική αύξηση του αριθμού των εκ των υστέρων ελέγχων και ενίσχυση του συστήματος έκδοσης πιστοποιητικών ελέγχου. Επίσης, αναπτύχθηκαν ορισμένες «συμφωνημένες διαδικασίες» που συνιστούν ένα υποχρεωτικό σύνολο διαδικασιών για τα πιστοποιητικά σχετικά με τις δημοσιονομικές καταστάσεις καθώς και τα πιστοποιητικά σχετικά με τη μεθοδολογία που περιγράφεται στο υπόδειγμα συμφωνίας επιχορήγησης για το έβδομο πρόγραμμα πλαίσιο έρευνας (7 ο ΠΠ). Οι ενέργειες αυτές αναμένεται να οδηγήσουν σε μείωση του ποσοστού σφάλματος χάρη στη βελτίωση της πρόληψης, της διαπίστωσης και των διορθώσεων.

Στο πλαίσιο του 7ου ΠΠ λήφθηκαν επίσης μέτρα για την απλούστευση των κανόνων που διέπουν την επιστροφή των δαπανών, καθώς και για την παροχή κατ'αποκοπήν ποσών στις χώρες εταίρους της διεθνούς συνεργασίας στο πλαίσιο συμφωνιών επιχορήγησης για έμμεσες ενέργειες. Οι απαιτήσεις όσον αφορά την καταχώριση του χρόνου εργασίας των ερευνητών ορίζονται σαφώς στους όρους πιστοποίησης των δημοσιονομικών καταστάσεων και στους όρους πιστοποίησης της μεθοδολογίας, που επισυνάπτονται στη συμφωνία επιχορήγησης, και πρέπει να έχουν πιστοποιηθεί από τους ελεγκτές. Το 2007, η Επιτροπή δημοσίευσε επίσης κατευθυντήριες γραμμές για τους δικαιούχους.

Όσον αφορά τους εθνικούς οργανισμούς, οι αποφάσεις όσον αφορά τη νέα γενεά προγραμμάτων σχετικά με την εκπαίδευση, την κατάρτιση και τη νεολαία προβλέπουν ένα πλήρες σύνολο εξακριβώσεων και ελέγχων όσον αφορά την τήρηση των διαδικασιών και των μηχανισμών εσωτερικού ελέγχου, ώστε να εξασφαλίζεται και να ελέγχεται η κανονικότητα και η νομιμότητα των πράξεων καθώς και η ύπαρξη και η επιλεξιμότητα των δραστηριοτήτων.

Θ) Εξωτερικές ενέργειες (έγγραφο εργασίας της Επιτροπής, σημεία 39-46)

Σύμφωνα με τη σύσταση του Συμβουλίου, η Επιτροπή συνεχίζει να βελτιώνει τη λειτουργία των εσωτερικών και εξωτερικών ελέγχων, την υποβολή εκθέσεων διαχείρισης καθώς και τα συστήματα εποπτείας και ελέγχου. Η Επιτροπή θα καταβάλει προσπάθειες για να ενισχύσει ακόμη περισσότερο την ανάλυση των τρεχόντων κινδύνων και να βελτιώσει την ενημέρωση σχετικά με τη βάση των αναλύσεών της. Είναι ενήμερη για τους κινδύνους στο επίπεδο των οργανισμών που έχουν αναλάβει την εκτέλεση του έργου και κατά τη διάρκεια των τελευταίων ετών έχει λάβει ορισμένα μέτρα για την άμβλυνση των ενδεχόμενων επιπτώσεων. Αυτό συνεπάγεται τη χρησιμοποίηση και τη βελτίωση των τυποποιημένων συμβατικών διατάξεων. Για παράδειγμα, στις αρχές του 2006 αναθεωρήθηκαν οι συμβάσεις επιχορήγησης και οι συμβάσεις υπηρεσιών παρεχόμενων έναντι συνδρομής. Εφεξής περιέχουν τυποποιημένη συγγραφή υποχρεώσεων η οποία πρέπει να τηρείται από τους ελεγκτές κατά τον έλεγχο των δαπανών που υποχρεούνται να υποβάλλουν οι δικαιούχοι κοινοτικών κονδυλίων πριν από τις τελικές πληρωμές. Αυτές οι νέες συγγραφές υποχρεώσεων έχουν αναθεωρηθεί, έτσι ώστε να ενισχυθεί ο έλεγχος της τήρησης των διατάξεων της σύμβασης καθώς και οι διατάξεις που αφορούν τις δημόσιες συμβάσεις. Το κοινό σύστημα πληροφόρησης RELEX (CRIS) του EUROPEAID'S καθιστά δυνατή την πραγματοποίηση των απαιτούμενων αναλύσεων, με βάση το είδος του φορέα υλοποίησης ή τον τρόπο διαχείρισης. Το σύστημα βελτιώνεται και τελειοποιείται σταθερά με βάση την εξέλιξη των αναγκών διαχείρισης.

Ι) Προενταξιακή στρατηγική (έγγραφο εργασίας της Επιτροπής, σημεία 47-52)

Όπως συνιστάται από το Συμβούλιο, η Επιτροπή θα συνεχίσει να παρακολουθεί από κοντά την αποτελεσματική λειτουργία των εθνικών συστημάτων εποπτείας και ελέγχου των δαπανών των προγραμμάτων βάσει της προενταξιακής στρατηγικής, ιδιαίτερα στο πλαίσιο των οργανισμών πληρωμής SAPARD/IPARD. Στο πλαίσιο του προγράμματος PHARE, η Επιτροπή έλαβε μέτρα για να προσδιορίσει την επιλεξιμότητα των δαπανών ΦΠΑ και έχει δεχθεί και επεξεργαστεί το μεγαλύτερο μέρος των τελικών δηλώσεων των εθνικών αρχών. Η Επιτροπή συμμερίζεται τη λύπη που εξέφρασε το Συμβούλιο για το γεγονός ότι καθυστέρησε η διαδικασία διαπίστευσης του διευρυμένου συστήματος αποκεντρωμένης διαχείρισης (EDIS) για τα προγράμματα PHARE και ISPA. Ωστόσο, η Επιτροπή χρειάστηκε να επιμείνει προκειμένου να γίνουν συμπληρωματικές βελτιώσεις στις εθνικές διοικητικές δομές πριν εγκρίνει το EDIS, ώστε να εξασφαλιστεί η χρηστή δημοσιονομική διαχείριση των κονδυλίων.

Κ) Διοικητικές δαπάνες (έγγραφο εργασίας της Επιτροπής, σημεία 53-62)

Η Επιτροπή έλαβε δεόντως υπόψη τις συστάσεις του Συμβουλίου σχετικά με τις διοικητικές δαπάνες. Όσον αφορά το NAP (νέο σύστημα μισθοδοσίας), όλες οι εκθέσεις είναι διαθέσιμες, κατόπιν αιτήσεως, σε κάθε διατάκτη, αλλά εξαρτάται από τους διατάκτες κάθε θεσμικού οργάνου να προσδιορίσουν το δικό τους σύνολο ελέγχων. Το Γραφείο Διαχείρισης και Εκκαθάρισης Ατομικών Δικαιωμάτων (PMO) διενεργεί τους δικούς του ελέγχους, καθώς και ορισμένους εκ των υστέρων ελέγχους, και με βάση την κεκτημένη εμπειρία κατά τη διάρκεια των τελευταίων ετών, θεωρεί ότι οι τρέχοντες έλεγχοι είναι επαρκείς και, στο στάδιο αυτό δεν προβλέπει την περαιτέρω ενίσχυση των εκ των υστέρων ελέγχων. Όσον αφορά την επιστροφή των εξόδων αποστολής, ο οδηγός αποστολών – δηλαδή, οι εσωτερικοί κανόνες της Επιτροπής που διέπουν τις αποστολές του προσωπικού της – είναι υπό εξέταση, ώστε να ληφθούν δεόντως υπόψη οι παρατηρήσεις του Συνεδρίου. Η θέσπιση των νέων κανόνων προβλέπεται για τις αρχές του 2008.

Στο πλαίσιο αυτού του τομέα, το Συμβούλιο συμπεριέλαβε επίσης συστάσεις σχετικά με τους ρυθμιστικούς οργανισμούς. Η Επιτροπή συμμερίζεται τις ανησυχίες που εξέφρασαν τόσο το Συμβούλιο όσο και το Ευρωπαϊκό Κοινοβούλιο σχετικά με τη χρηστή διακυβέρνηση και τη βελτίωση του ρυθμιστικού πλαισίου των οργανισμών. Η Επιτροπή πιστεύει ότι η έγκριση του σχεδίου διοργανικής συμφωνίας για ένα πλαίσιο λειτουργίας των ευρωπαϊκών ρυθμιστικών οργανισμών (COM(2005)59) θα συμβάλει σημαντικά στη ρύθμιση των προβλημάτων που ανέκυψαν, όπως η ανάλυση του αντικτύπου, η σχέση κόστους/οφέλους, η αξιολόγηση και η ετήσια υποβολή εκθέσεων. Ως εκ τούτου, η Επιτροπή ελπίζει ότι το Συμβούλιο θα πραγματοποιήσει νέες προόδους στο εγγύς μέλλον όσον αφορά αυτό το σημαντικό θέμα. Εν τω μεταξύ η Επιτροπή, μολονότι σέβεται πλήρως την αυτονομία των ρυθμιστικών οργανισμών, συνεχίζει να παρέχει λεπτομερείς κατευθυντήριες γραμμές και στήριξη στους οργανισμούς αυτούς. Οι συμφωνίες σε επίπεδο υπηρεσιών που συνάφθηκαν με πολλούς ρυθμιστικούς οργανισμούς το 2006 σε διάφορους τομείς της διοίκησης και της κατάρτισης[4], αποτελούν σημαντικό παράδειγμα αυτού του φαινομένου. Όπως έχει εισηγηθεί το Συμβούλιο, η Επιτροπή έχει επισυνάψει για πρώτη φορά στο προσχέδιο προϋπολογισμού της για το οικονομικό έτος 2008 συνοπτικό έγγραφο σχετικά με τους οργανισμούς. Η Επιτροπή δεσμεύτηκε επίσης να προβεί στη μετα-αξιολόγηση των υφιστάμενων αποκεντρωμένων οργανισμών.

ΚΑ) Χρηματοδοτικά μέσα και τραπεζικές δραστηριότητες (έγγραφο εργασίας της Επιτροπής, σημεία 63-65)

Η Επιτροπή λαμβάνει τα απαιτούμενα μέτρα για να θέσει σε εφαρμογή τις συστάσεις του Συμβουλίου σχετικά με τη διαχείριση, την παρακολούθηση και το κλείσιμο των προγραμμάτων που συνδέονται με δημοσιονομικές πράξεις, όπως το MEDIA II και το ECIP, και να εκκαθαρίσει τις υπερήμερες υποχρεώσεις που αφορούν τα προγράμματα ερευνών στον τομέα του άνθρακα. Επιπλέον, στις 16 Ιανουαρίου 2007, υπογράφηκε τριμερής συμφωνία μεταξύ του Ελεγκτικού Συνεδρίου, του Ευρωπαϊκού Ταμείου Επενδύσεων και της Επιτροπής.

II. Ειδικές εκθέσεις του Ελεγκτικού Συνεδρίου ( έγγραφο εργασίας της Επιτροπής , σημεία 66-84)

Το Συμβούλιο απηύθυνε ορισμένες συστάσεις στην Επιτροπή σχετικά με τις ειδικές εκθέσεις που δημοσιεύθηκαν από το Ελεγκτικό Συνέδριο το 2005 και το 2006. Οι απαντήσεις της Επιτροπής στις εν λόγω συστάσεις περιλαμβάνονται στο έγγραφο εργασίας της Επιτροπής (σημεία 66-84).

III. Ευρωπαϊκά Ταμεία Ανάπτυξης ( έγγραφο εργασίας της Επιτροπής , σημεία 85-87)

Η Επιτροπή έλαβε δεόντως υπόψη τις συστάσεις του Συμβουλίου σχετικά με τα Ευρωπαϊκά Ταμεία Ανάπτυξης. Κατά τα τελευταία χρόνια, τα κυριότερα συστήματα εποπτείας και ελέγχου της Επιτροπής βελτιώνονται σταθερά, μεταξύ άλλων, με βάση τις συστάσεις του Συνεδρίου. Αναμένεται να γίνουν κι άλλες βελτιώσεις σύμφωνα με το σχέδιο δράσης της Επιτροπής "Για ένα ολοκληρωμένο πλαίσιο εσωτερικού ελέγχου", το οποίο στοχεύει στην αποκατάσταση των κυριότερων ελλείψεων που επισημάνθηκαν στο πλαίσιο ελέγχου. Αυτό περιλαμβάνει την τυποποίηση και την εναρμόνιση της παρουσίασης των στρατηγικών εσωτερικού ελέγχου, στόχος των οποίων είναι να παράσχουν σφαιρική άποψη της ροής εσωτερικού ελέγχου και της σχετικής αλυσίδας ευθύνης και να τεκμηριώσουν τον τρόπο αντιμετώπισης των συναφών κινδύνων. Όσον αφορά την έκθεση σχετικά με τη δημοσιονομική διαχείριση του ΕΤΑ, η Επιτροπή εξέτασε τα θέματα που έθιξε το Συμβούλιο στην έκθεση 2006.

* * *

[1] Βλ επίσης άρθρο 147 του δημοσιονομικού κανονισμού για τον γενικό προϋπολογισμό.

[2] Απαλλαγή 2005 για τον γενικό προϋπολογισμό, απαλλαγή 2005 για το ΕΤΑ, απαλλαγή 2005 για τους οργανισμούς.

[3] Βλ. σύσταση 62.

[4] Βλ. επίσης τα άλλα παραδείγματα που αναφέρονται στο σημείο 56 του εγγράφου εργασίας.